《题屠芑堂狼山题藓图》
清代·翟云升

平生癖嗜古，欧赵思继踵。遇石墨镌华，心为子函动。

吾友推屠墨，探奇贾余勇。侧闻有狼山，突兀海波涌。

岭谷丛莽中，丰碑数十种。石花苔藓斑，蜗涎泥沙拥。

模糊几经年，点画皆翳壅。著屐尽搜剔，籀篆窥汲冢。

蓬莱五色云，三岛众仙影。辉映古碑文，天地开奇景。

幻诗并绘图，垂之千秋永。我今幸获睹，兴复驰巃嵷。

愿得一一手拓置巾箱，与我琳琅金同珍重。

作者简介：（1776—1860）山东东莱人，字舜堂，号文泉。道光二年进士。性嗜古，工诗，尤精隶书。有《隶篇》、《五经岁遍斋诗稿》、《焦氏易林校略》、《说文辨异》等。